คลังเสนอคุมค่ารักษาข้าราชการเข้าครม.อีกครั้ง
คลังเสนอ มาตรการควบคุมการเบิกจ่ายค่ารักษาพยาบาลของข้าราชการเข้าครม.อีกรอบ หลังถูกเลื่อนในสัปดาห์ที่ผ่านมา
3 มี.ค. 2553

คลังเสนอ มาตรการควบคุมการเบิกจ่ายค่ารักษาพยาบาลของข้าราชการเข้าครม.อีกรอบ หลังถูกเลื่อนในสัปดาห์ที่ผ่านมา
นายพงษ์ภาณุ เศวตรุนทร์ อธิบดีกรมบัญชีกลาง กล่าวว่า คลังเตรียมเสนอมาตรการควบคุมการเบิกจ่ายค่ารักษาพยาบาลของข้าราชการ ให้คณะรัฐมนตรี (ครม.) อนุมัติเห็นชอบ ประกอบด้วยมาตรารควบคุมการใช้ยาในกลุ่มยา 9 กลุ่ม และมาตรการให้มีการศึกษาระบบการออมเพื่อสุขภาพ ซึ่งในประเทศสิงคโปร์ใช้อยู่ โดยรัฐบาลจ่ายเงินสมทบเพื่อตั้งเป็นกองทุนเพื่อสุขภาพของประชาชน ทั้งนี้คลัง เตรียมเสนอเรื่องนี้ตั้งแต่การประชุม ครม. ในสัปดาห์ที่ผ่านมา แต่เนื่องจากมีวาระการประชุมมากจึงถึงเลื่อนออกมาก่อน สำหรับการออกมาตรการควบคุมค่ารักษาพยาบาลข้าราชการ เพราะการเบิกจ่ายค่ารักษาพยาบาลปีงบประมาณ 2552 ที่ผ่านมา มีการเบิกจ่ายวงเงิน 7 หมื่นล้านบาท ในจำนวนนี้ 80% เป็นการจ่ายให้กับข้าราชการที่ไปรักษาเป็นผู้ป่วยนอก ซึ่งส่วนใหญ่เป็นค่ายาที่ใช้รักษา ที่เหลืออีก 20% เป็นข้าราชการที่เป็นผู้ป่วยใน ขณะเดียวกันยังพบว่า มีโรงพยาบาลประมาณ 34 แห่ง ที่เป็นโรงพยาบาลมหาวิทยาลัย เบิกค่ารักษาพยบาลเป็นสัดส่วนถึง 90% ของวงเงินทั้งหมด ซึ่งจากการตรวจสอบเบื้องต้น ก็พบตามสมมุติฐานที่กรมบัญชีกลางตั้งไว้ คือ มีการใช้ยาแพง ยาผลิตนอกไม่ใช้ยาบัญชีหลัก และก็มีการจ่ายยาจำนวนมาก นอกจากนี้ หากไม่มีมาตรการควบคุมค่ารักษาพยาบาลปีงบประมาณ 2553 จะเพิ่มเป็น 1.05 แสนล้านบาท และในอีก 10 ปีข้างหน้า หรือปี 2563 จะสูง 1.56 แสนล้านบาท ซึ่งจะเป็นภาระกับงบประมาณจำนวนมาก